武昌松風閣
作者：黄庭堅
朝代：宋

paragraphs: 依山築閣見平川，夜闌箕斗插屋椽。
我來名之意適然。
老松魁梧數百年，斧斤所赦今參天。
風鳴媧皇五十絃，洗耳不須菩薩泉。
嘉二三子甚好賢，力貧買酒醉此筵。
夜雨鳴廊到曉懸，相看不歸卧僧氈。
泉枯石燥復潺湲，山川光輝爲我妍。
野僧早饑不能饘，曉見寒谿有炊煙。
東坡道人已沈泉，張侯何時到眼前。
釣臺驚濤可晝眠，怡亭看篆蛟龍纏。
安得此身脫拘攣，舟載諸友長周旋。